משנה מסכת עבודה זרה פרק ד (ז) שאלו את הזקנים ברומי, אם אין רצונו בעבודה זרה, למה אינו מבטלה. אמרו להן, אלו לדבר שאין צרך לעולם בו היו עובדין, היה מבטלו. הרי הן עובדין לחמה וללבנה ולכוכבים ולמזלות. יאבד עולמו מפני השוטים.

**פירוש המשניות** **לרמב"ם**

שאלו את הזקנים ברומי וכו' - ממה שאתה צריך לידע כי הפילוסופים על השלימות אינן מאמין הצלמים רצוני לומר הטלסמאות, אבל מלעיגין מהן ומאותן שחושבין שיש להם פעולה וביאור זה יאריך ואמנם אני אומר זה לפי שאני יודע שרוב בני אדם כולם נפתים בזה פתוי גדול מאד ובדברים דומה להם ומחשבים שיש להם ענינים אמתיים ואין הדבר כן עד כי הטובים החסידים מבני דתנו חושבים שהם דברים אמתיים אלא שהם אסורין מצד התורה בלבד ואינם יודעים שהם דברים בטלים כוזבים ונצטוינו בתורה שלא לעשותם כמו שהזהירה על הכזב והם דברים נתבררה להם פרסום גדול אצל העובדי כוכבים ועיקר זה באומה הנקראת צאבים והם האומה שיצא אברהם אבינו ע"ה מביניהם וחלק על טעותם וסברתם המקולקלת במה שנתן האלהים בלבו מן החכמה והיו מגדלין ומכבדין הכוכבים ומיחסין בהם פעולות שאינן להם והם שכתבו ספרים בדיני הכוכבים והכשוף וההשבעה והמזלות הרוחניות ודבר הכוכבים והשדים והגדת העתידות ומעונן ומנחש על רוב מיניהם ושאלת המתים והרבה מכיוצא בזה ששלפה התורה האמיתית חרבה עליהם והכריתה אותם והם עיקר עבודת כוכבים וענפיה וזה שהכזב הראשון גזירת הכוכבים שנתברר במופת בחכמת הטבע בטול הקדמותיו הראשונה באמרם הכוכב הפלוני רע ונקשה וכוכב פלוני טוב ומצליח והחלק הפלוני מן הגלגל יאות הכוכב הפלוני והוא הפך הכוכב הפלוני עם היות הגלגל כולו גוף אחד מתדמת החלקים אין בו שינוי ולא כזב ושתי הקדמות אלו הם עמודי גזירת הכוכבים אשר בהתברר בטולם כמו שנתברר בטלו חלקים עד סופם אחר כן הרכיבו כזב שני על הכזב הראשון והוא הצלמים הנקראים הטלאסמם ואמר שכשיהיה כוכב פלוני המצליח במקום הנאות לו תעשה צורה אל תואר כך וכך ותביא מן התועלת כך וכך וכשיהיה הכוכב הפלוני הנקשה במקום פלוני שהוא הפכו תעשה לו צורה בתואר כך וכך ותדחה בו מן הרעה כך וכך ונתרחב זה השער כפי רוחב גזירת הכוכבים ומה שייחסו לה מן הפרטים:

אחר כן הרכיבו כזב שלישי על אלו השנים והוא עבודת כוכבים ואמרו שצורה זו הנעשית במזל צומח כך ועל המצב הפלוני כשיקטיר בדבר פלוני ויתפללו לו בדברים כך וכך וישתחוו לו הוא יסיר רעה דבר פלוני ודברים אלו עושים, לפי שבימים הראשונים קבצו בני המדינות ופתו המון עמי הארץ ואמרו להם כי הצלחת ארצותיכם ועניניכם כשתעשו אלו הצורות וכשמתקבצים לבתיהם מכבדים אלו הזקנים שיודעים סודותיהם ובזה קמה המלכות וחשבו שבאותו הדבר אמת והיו מאמינין בו כמו שאנו מאמינין בנביאים עליהם השלום מן השלמות והחסידות הלא תראה היאך קראם הכתוב נביאי הבעל ונביאי האשרה אחר כן באו חלושי הדעת ומצאו אותם הדברים ואותם הספרים וחשבו שהן אמת ושיש בהם תועלת ולא ידעו שהם כזבים שנעשו בזמן מן הזמנים לתועלת שעה אמר הנביא אל תיראו מהם כי לא ירעו וגם היטב אין אתם וכבר ביארו החכמים שכל מה שיהיה מהם מהפעולות אלה הצלמים הוא בדרך מקרה ומייחסים אותן להם וזה ענין פילוסופיא ברור, וכמו כן מצאתי להחכמים שערערו על גזרת הכוכבים שהן נוהגין דרך המעונן והמנחש לא שהם סבה שחושבין האצטגנינין אמרו לא תנחשו כגון אלו המנחשים בחולדה ובעופות ובכוכבים וזהו דעת הפילוסופים בהם ואלו הדברים כלום שבדאו הצאבים אין מהן בפיליוסופיה עבודת כוכבים דבר קטן או גדול וכבר הארכתי אני בכאן אבל יש בו מקום תועלת ותקון אמונה, לפי ששגעון בני אדם בכוכבים והצלמים, ר"ל הטלאסמם אינו דבר מועט וכבר יצאו מן התורה פעם אחת בשביל מה שהיו מאמינין אותם מאמתתם:

**ספר מורה נבוכים - חלק א פרק סג**

ואשר תדעהו ויבאר לך כל זה הספק הוא מה שאומר לך. כבר ידעת פרסום דעות הצאבה בזמנים ההם והיות בני אדם כולם, אלא יחידים, 'עובדי עבודה זרה' - רצוני לומר, האמנת הרוחניות והורדת הרוחות ועשית הטלסמאות. והיה דבר כל מתפאר בזמנים ההם כולם, אם שיתפאר שעלה בידו עיון ומופת, הורהו שיש אלוה לעולם בכללו, כאברהם, או יתפאר שירדה עליו רוחניות כוכב או מלאך וכיוצא בזה; אבל איש שיתפאר בנבואה לאמר, שהאלוה דיבר אליו ושלחו, לא נשמע זה כלל קודם משה רבינו. ואל יטעך מה שבא ב'אבות' מזכרון דבר האלוה להם והראותו אליהם; שאתה לא תמצא הענין ההוא מן הנבואה לקרוא לבני אדם או להישיר זולתם, עד שיאמר אברהם או יצחק או יעקב, או מי שקדמם לבני אדם, "אמר לי האלוה, עשו כך" או, "לא תעשו", או, "שלחני אליכם" - זה לא היה כלל; אבל היה הדיבור להם במה שהיה מיוחד להם, לא דבר אחר - רצוני לומר, בשלמותם והישירה למה שיעשו ובשרם במה שיגיע אליו ענין זרעם, לא זולת זה; והם היו מישרים בני אדם על דרך עיון ולמוד, כמו שהתבאר אצלנו באמרו, "ואת הנפש אשר עשו בחרן":

**ספר מורה נבוכים - חלק ג פרק כט**

ידוע ש'אברהם אבינו' ע"ה גדל באמונת הצאבה ודעתם, שאין אלוה רק הכוכבים. וכשאודיעך בפרק הזה ספריהם הנמצאים עתה בידינו, אשר נעתקו ללשון הערב, ודברי הימים שלהם הקדומים, ואגלה לך דעתה מהם ועניניהם, יתבאר לך אמרם בבאור, שהכוכבים הם האלוהות ושהשמש הוא האלוה הגדול. וכן אמרו עוד, ששאר הכוכבים החמישה - אלוהות, אבל שני המאורים הם יותר גדולים. ותמצאם אומרים בבאור, שהשמש הוא אשר ינהיג העולם העליון והשפל - בזה הלשון אמרוהו:

 ותמצאם שזכרו בספרים ההם ודברי הימים שלהם ענין 'אברהם אבינו', ואמרו בזה הלשון, ואמנם אברהם, שגדל בכותא, כשחלק עם ההמון ואמר שיש שם עושה בלתי השמש, טענו עליו בכך וכך; וזכרו בטענותיהם מה שהוא מבואר נגלה מפעולות השמש במציאות, ואמר להם - רצונם לומר, אברהם - צדקתם, הוא כגרזן ביד החוצב בו. ואחר כן זכרו קצת מטענותיו עליהם. וסוף הענין ההוא זכרו שהמלך שם אותו בבית הכלא, ושהוא התמיד לטעון עליהם ימים רבים - והוא בבית כלאו. ואחר כן פחד המלך שיפסיד עליו ממלכתו וישיב בני אדם מאמונתם, ויגרשו המלך לקצה המזרח, אחר שלקח כל אשר לו. תמצא זה הענין מבואר כן בספר הנקרא "העבודה הנבטית". ולא זכרו מה שבא בספרינו הצודקים, ולא מה שבא אליו מן הנבואה - מפני שהם מכזיבים אותו, לחלקו על דעתם הרע. ואין ספק אצלי שהוא ע"ה, כאשר חלק על דעת בני אדם כולם, שהיו מקלקלים ומגנים ומבזים אותו התועים ההם; וכאשר סבל הכל בעבור האלוה - וכן הדין לעשות לכבודו - נאמר לו, "ואברכה מברכיך ומקללך אאור, ונברכו בך כל משפחות האדמה". והיה אחרית ענינו - מה שנראהו היום מהסכים רוב אנשי העולם להגדילו ולהתברך בו - עד שיתיחס אליו מי שאינו מזרעו; ואין חולק עליו ולא מי שיסכול מעלתו, אלא שארית האומה ההיא השפלה אשר נשארו בקצוות הארץ, ככופרי התורך בקצה הצפון וההודיים בקצה הדרום - כי אלו הם שארית אומת הצאבה - כי היא היתה אומה שמלאה כל הארץ:

ותכלית מה שהגיע אליו עיון מי שהתפלסף בזמנים ההם - שידמה שהאלוה - רוח הגלגל, ושהגלגל והכוכבים הם הגוף והאלוה ית' רוחו, כבר זכר זה אבובכר בן אלצאיג בפרוש ספר השמע. ולזה האמינו הצאבה כולם קדמות העולם - שהשמים אצלם הם האלוה:

 וחשבו ש'אדם' הראשון - איש נולד מזכר ונקבה, כשאר בני אדם, אלא שהם מגדילים אותו ואומרים שהוא נביא, שליח הלבנה, ושהוא קרא לעבודת הלבנה, שיש לו חיבורים בעבודת האדמה. - וכן אמרו הצאבה, שנוח עובד אדמה היה ושלא היה רוצה בעבודת הצלמים; ולזה תמצא הצאבה כולם מגנים נח ויאמרו שלא עבד צלם כלל. וכן זכרו בספריהם שהוכה והושם בבית הסוהר, מפני שהיה עובד האלוה - וספרו מענינו מה שספרו. וחשבו ששת חלק על דעת אדם אביו בעבודת הירח. ויכזבו כזבים מביאים לשחוק, מורים על חסרון דעת גדול ועל היותם רחוקים מן הפילוסופיה מאד ושהיו בתכלית הסכלות. אמרו על אדם, כי כאשר יצא מאקלים השמש, הקרוב להורו. ונכנס באקלים בבל, הביא עמו פליאות - מהן אילן של זהב צומח בעל עלים וסעיפים, ואילן של אבן כך, והביא עלה של אילן לח שלא ישרפהו האש, והגיד על אילן שמסך על עשרת אלפים איש - ארכו כקומת אדם, והביא עמו שני עלים - כל עלה היו מתכסים בו שני אנשים - ויגידו מאלו ההבלים פלאות. ואני תמה על אנשים שיחשבו שהעולם קדמון ויאמינו עם זה מציאות אלו הנמנעות בטבע, למי שידע העיון הטבעי. וכונתם בזכרון אדם וכל מה שמיחסים אליו היא - לחזק דעתם בקדמות העולם - עד שימשך אחר זה שהכוכבים והגלגלים הם האלוה:

 וכאשר יצא 'עמודו של עולם' והתבאר לו שיש אלוה נפרד, לא גוף ולא כח בגוף, ושכל אלו, הגלגלים והכוכבים - מעשיו, והבין שקרות ההבלים ההם אשר גדל עליהם התחיל לסתור אמונתם ולזיף דעותם ופרסם כנגדם, וקרא "בשם יי אל עולם" - קריאה שכוללת מציאות האלוה והתחדש העולם מאתו:

**אוגוסטנוס, עיר אלוהים**

אלו דברי המצרי כפי שהם תורגמו לשפה שלנו. "הואיל וכוונתנו – הוא אומר – לדרוש בענין קרבה ושותפות בין אנשים ובין אלים, תכיר, הוי אסקלפיוס, את שלטונו ועוצמתו של האדם. כשם שהאדון והאב הוא ממציאם של אלי שמיים, כך האדם הוא עושה את האלים, השוכנים במקדשים בקרבת האדם". וקצת הלאה: "בחקותה כך את האלוהות, האנושות התמידה לשמור את זכר טבעה וכור מחצבתה, כי האב והאדון עושה אלים נצחיים בדמותו, וכך האנושות מעצבת אלים שלה בדמות תוארה. כאשר אסקלפיוס, שאליו בעיקר דיבר (טריסמגיסט), ענהו בשאלה "אתה מדבר על הפסלים, טריסמגיסט?", המשיך הלה: "על הפסלים, אסקלפיוס, ראה כמה קשה לך עצמך להאמין בזה! על הפסלים, בעלי נפש, מלאים רגש ורוח, עושים פעולות שונות, היודעים מראש את העתיד ומגידים אותו על ידי הגורל, החלומות ודברים רבים אחרים, משלחים מחלות בבני אדם ומרפאים אותם מהם, מביאים עצב ושמחה בהתאם לזכויות.

**חזון אברהם**

ספר התגלות של אברהם, בן תרח, בן נחור, בן שרוג, בן רעו, בן ארפכשד, בן שם, בן נח, בן למח, בן מתושלח, בן חנוך, בן ירד

ביום שניתצתי את האלים של תרח אבי ושל נחור אחי, כאשר בחנתי מי הוא האל החזק באמת.

אני אברהם, בזמן שהגיע חלקי, כאשר הייתי ממלא את עבודת קורבנות של אבי תרח לאלוהיו, אלוהי עץ, ואבן וזהב וכסף ונחושת וברזל.

בכניסתי להיכל שלהם לעבוד עבודה מצאתי את האל החצוב מאבן, מרומת שמו, נופל על פניו ארצה לרגליו האל נכון, העשוי מברזל

והיה בראותי אותו, התחלחל לבי, והרהרתי אני (על זה) בדעתי

וכאשר לא יכולתי להשיבו למקומו לבדי, אני אברהם, כי היה כבד מאבן גדולה, הלכתי וספרתי לאבי. ונכנס הוא עמדי

ואך הזזנו אותו כדי להשיבו למקומו, נפל ראשו מעליו, בעודני אוחז בו בראשו.

והיה כאשר ראה אבי שנפל ראש אלוהיו מרומת מעליו וקרא לי: אברהם. ואמרתי הנני. ואמר לי תביא לי גרזן (ו)אזמל מן הבית. והבאתי לו

וחצב את מרומת אחר מאבן אחרת בלי ראש ואת הראש שנקטע ממרומת (שם עליו) ואת מה שנשאר ממרומת שבר.

ויצר חמשה אלים אחרים ונתן אותם לי וציווני למכור אותם בחוץ, ברחובה של העיר.

וחבשתי חמורו של אבי ושמתי אותם עליו והלכתי לדרך הראשית למכור אותם.

והנה סוחרים מפדן הסורית באו עם גמלים, הולכים למצרים לקנות שם תולעת שני מנילוס.

ושאלתי אותם (לשלום) ויענו לי. ובעודי משוחח אתם, שאג אחד הגמלים ונפחד החמור ורץ והפיל את האלים. ונשברו שלושה מהם ושנים נשארו.

והיה, כשראו הסורים, שהיו לי אלים, אמרו לי, למה לא הודעת לנו שיש לך אלים; היינו קונים אותם לפני שהחמור שמע את קול הגמל ולא היה לך הפסד.

תן נא לנו את האלים שנשארו עתה ואנחנו נתן לך את המחיר הראוי

והרהרתי בלבי... ונתנו מחיר האלים השבורים (בתשלום) על האלים הנשארים, כי נעצבתי אל לבי, כיצד אביא ענין זה (אספר מעשה זה) לאבי

ופוררתי את השבורים, [ו]זרקתי אל מימי נהר גור, שהיה במקום ההוא. ושקעו במעמקי נהר גור ואינם עוד.

עודני הולך בדרך ולבי מתחלחל ומחשבתי מתפלגת בתוכי.

ואמרתי בלבי: {מה יתרון בעמל אשר עמל אבי. הלא יותר (משהם אלוהיו) הוא אלוה לאלוהיו, כי על ידי פיסולו וחציבתו וחכמתו נהיו.

והלא ראוי יותר להם להשתחוות לאבי, הואיל והם מעשיו. מה טירופו זה של אבי במעשיו}.

הנה מרומת נפל ולא יכול לקום בהיכליו וגם אני לבדי לא יכולתי להקימו עד שבא אבי והקים אותו.

וכך לא יכולנו (לעשות את זה) אנחנו ונפל ראשו ו(תרח) שם אותו על אבן אחרת, של אל אחר, אשר עשה אותו בלי ראש.

וחמשה האחרים שנשברו כשנפלו מחמור, לא יכְלו לא להציל את עצמם וגם לא לעשות רע לחמור בעבור ששברם ולא השברים שלהם יכְלו לצאת מן הנהר.

ואמרתי אל לבי: הואיל וכך, כיצד יכול אלוהי אבי מרומת, שיש לו ראש מאבן אחת ו(גופו) נוצר מאבן אחרת, להציל את האדם ולשמוע תפילת אדם ולתת לו (את מבוקשו)?